Nos, Hugues, duc de Borgoigne, façons savoir à tos ceux qui verront ces présentes lettres que comme discorz fust entre religios homes Guillaume, abbé de Flavigne et lou convent dou cel moismes lieu d’une part, et la communaulté les hommes et femmes de Chanceau d’autre part; sur conque le dit abbé et le convent demandoient à la dicte communaulté trois gites que li abbé et li convent auroient achepté de monseigneur Huedon, chevalier, fil monseigneur Guillaume Loubefort; lesquelz gites, la dicte communaultés devoit audict Huedon et lequel gites estoient dou fié de l’église de Flavigne, et comme la dicte communaulté deust la bien venue à l’abbé quant il estoit nouveau abbé hault et bas à sa volunté sans penrre cors de hommes et aussy quant il alloit à Rome.  1. Accordé est, entre les dittes partyes par devant nos, en telle manière que le dict abbé et le convent quittent perpétuellement la dicte communaulté des devant dictes choses que ilz lou demandoient et chacuns hommes et femmes qui tanra feu et leu en la dicte ville ou qui sera partye et dévis et chacune femme aussy paiera au dit abbé et au convent chacun an, lendemain de la feste de la Tossainct, cinq sols de tornois pour totes ces choses devant dittes; et portant payant chacun an la dicte communaulté demore quitte perpétuellement des devant dittes choses, et de toutes autres choses, sauves au dit abbé et au convent les cens, les tierces, les dixmes, les masaiges, et totes corvées et de chairues et de porter lou bled du dixme ou grenier l’abbé et au convent et dou brant, et lou forestaige, les coutumes, les rentes de bois fors banaux, totes rentes de marchiez et justice, se l’abbé et le convent pourchassoit qu’il heust marchié en la dicte ville et totes autres rentes et sauves la justice de la dicte ville et des appartenances qui demeure ou dit abbé et au convent.  2. Et est acordé pardevant nos des amandes de ceux qui forferont, que cil qu fera four en la ville par lou que il doive amande de soixante cinq sols par l’usaige de Borgoigne, il seront quitte pert vingt sols de la monnoye courante par Borgoigne, et de l’amande qui monteroit à sept sols, il sera quitte pour trois solz de la dite monnoye et le clamoit quitte pour doze deniers, et cil qui feroit feu porquoy il debvroit plus de soixante et cinq solz d’amande; et se amande seroit jugée ou dict abbé ou de son commandement et paié selon l’usaige de Borgoigne ou justice faicte et sil qui ne payeroit chacun an lendemain de feste de Tossainct les cinq solz des susditz, il payeroit sept sol d’amande, la monnoye de Borgoigne.  3. Le dict abbé et le convent ny lou servans ne pueent penrre homme de la ditte ville pourquoy ilz se veuillent plonger d’ester à droict donnant le dict abbé et lou convent, se la faiz n’estoit teix, porquoy avoir ne peust eschapper lou corps et s’il ne voloit ploigier, il lou pouroit penrre.  4. Se descorz estoit des homes de la dite ville de fondement de terre ou de ses héritaiges qui fussent en sa justice de la dicte ville nuz n’en peut connoistre ne jugier que l’abbé ou ses commis.  5. Si aucuns de ceux qui tenrront feu et leu en la dicte ville ou qui seroit partis et devis ne povoit payer les dits cinq solz au dit jour et l’an ne lou trovast de quoy gaiger celuy jor, la dicte communaulté les debvroit payer audit et outre l’uitave de la feste de Tossainct par ceux qui nauroient payé par chacun jor qu’il défauroient audict payement, doibt la communaulté sept solz d’amande de la monnoye de Borgoigne et est à savoir par tos les deffaillans por une amande tos les dits jors.  6. Se l’abbé ou ses commandemens fassoient jugement des homes de la communaulté de quoy la vie des partyes se tinstes pour grevés, et les porroit apporter par devant nos et se nos regardiens que les jugemens fussent bons, cil qui auroit appellé repareroit devant le dict abbé et en payeroit l’amande audict abbé, c’est assavoir cent solz de monnoye sans nulle rebattue, et si lou jugement estoit mauvais, il demouroit en nostre cort et nos li firiens droict de la querelle.  7. Sy lesdits abbés deffailloit à aucuns desdits homes de faire droict et l’abbé en fust requis trois fois huit jors passés; apprès lors qu’il auroit requis les trois fois, de quoy l’une des fois fusse ou chapitre de Flavigné, se cil qui se plaindroit y pouroit entrer, il en pouroit venir à nos sans amande et nos li feriens droict.  8. Et cil qui nous feroit en la manière dessus dites, et l’abbé ne fust trouvé en deffault, et cil qui s’en plaindroit à nos, payeroit au dit abbé d’amande soixante et cinq sols.  9. Et ledict homme puent venir à nos sans amande, que il se plaindroit d’aucuns qui soit de fors de la ville, fors que des justiciables, l’abbé et au couvent et nos lon en ferions droict comme à ceux qui sont en nostre garde. 10. Lesditz abbés ou ses commandemens doibvent lever chacun an lendemain de la Tossainct vingt livres de tornoy de la communaulté de la dicte ville, et les homes et les femmes de la dicte communaulté se sont obligés à payer sur tos los biens les dites vingt livres de tournois chacun an, sy commil est dessusdict, desquelz vingt livres l’abbé et le convent sont tenus à nos à l’uitaive de la feste de Tossainct et s’ilz n’estoient payés lendemain de la feste de Tossainct, les ditz homes et les dites femmes de la dite communaulté payeroient audit abbé et à son commandement par nos de payer par chacun jour qu’il défauroient ou payement des dites vingt livres, vingt solz de la monnoye de Borgoigne. 11. Et li dits mares de la dicte ville demorrent en tel estat commil estoient devant la confection de ces présentes lettres, quatre prudhommes seront esleus pardevant l’abbé ou son commandement lou jor de la feste Sainct Jean Baptiste qui se porvairont de ceux qui ne seront penables des dits cinq sol et de tel partage commil devront des dites vingt livres, et feront saisir lor biens en temps des moissons par lou sergent audict abbé, demeurant à Chanceau. 12. Et sy deffault y avoit par lou faict desdits quatre prudhommes, cil quatre et la communaulté de la dicte ville seront tenus dou restorer. 13. Si la communaulté ne se pouroit accorder de la dicte eslection, l’abbé ou ses commandemens les y peust mettre et doibt appeler quatre prudhommes de la ville, et recepvoir le serment s’il le veulent faire, s’il ne lou veullent faire, et ou il ny vuillent estre, l’abbé lou peut faire sans autre. 14. Totes les dites choses dessusdites ont promis les dites partyes pardevant nos tenir fermement et garder à tout jamais et se sont obligés et consustés lor biens qui les controignissient s’ilz en estoient défaillans. En tesmoing de laquelle chose, nos, Hugues, duc de Borgoigne et dessusdict, avons fait mettre nostre séal en ces présentes lettres, par la prière et par la requeste des partyes, con fust faict en l’an de l’Incarnation Jesus Crist, qui coroit per mil dous cens soixante douze, au mois d’octembre.